《次韵周希稷咏芭蕉》
宋代·喻良能

经年不接故人书，开户逢渠了不殊。
谁运七轮风里扇，时跳千斛雨中珠。
退之有意吟山石，摩诘无心作画图。
为爱青青无俗韵，故教移植傍庭隅。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。